Ilmoitus asiassa T–460/14 14. joulukuuta 2017 annetusta tuomiosta ja asiassa C–144/18 P 28. maaliskuuta 2019 annetusta tuomiosta, jotka liittyvät neuvoston täytäntöönpanoasetukseen (EU) N:o 307/2014 lopullisen polkumyyntitullin käyttöön ottamisesta tietyn Thaimaasta peräisin olevan jyvinä tuotavan valmistetun tai säilötyn sokerimaissin tuonnissa annetun täytäntöönpanoasetuksen (EU) N:o 875/2013 muuttamisesta

(2019/C 291/03)

Tuomio

Euroopan unionin yleinen tuomioistuin, jäljempänä ’yleinen tuomioistuin’, kumosi 14. joulukuuta 2017 asiassa T–460/14, AETMD v. neuvosto antamallaan tuomiolla, jäljempänä ’Euroopan unionin yleisen tuomioistuimen tuomio’, lopullisen polkumyyntitullin käyttöön ottamisesta tietyn Thaimaasta peräisin olevan jyvinä tuotavan valmistetun tai säilötyn sokerimaissin tuonnissa annetun täytäntöönpanoasetuksen (EU) N:o 875/2013 muuttamisesta asetuksen (EY) N:o 1225/2009 (1) 11 artiklan 3 kohdan mukaisen välivaiheen tarkastelun jälkeen 24 päivänä maaliskuuta 2014 annetun neuvoston täytäntöönpanoasetuksen (EU) N:o 307/2014, jäljempänä ’käsillä oleva asetus’. Euroopan unionin tuomioistuin, jäljempänä ’tuomioistuin’, hylkäsi 28. maaliskuuta 2019 asiassa C–144/18 P antamallaan tuomiolla perusteettomana valituksen, jonka River Kwai International Food Industry Co. Ltd, jäljempänä ’RK’, oli tehnyt, ja vahvisti yleisen tuomioistuimen tuomion.

Unionin tuomioistuin vahvisti yleisen tuomioistuimen päätelmän, jonka mukaan Association européenne des transformateurs de maïs doux’n, jäljempänä ’AETMD’, menettelyllisiä oikeuksia oli loukattu hylkäämällä sen pyyntö saada tietoja, jotka liittyvät mahdolliseen kustannusten epäasianmukaiseen jakamiseen RK:n ja siihen etuyhteydessä olevan yrityksen Agrifresh Co., Ltd.:n, jäljempänä ’AgriFresh’, välillä; RK väittää välivaiheen tarkastelua koskevan pyyntönsä tueksi, että yhtenä mahdollisena syynä tuotantokustannusten alentamiseen on kustannusten jakaminen. Yleinen tuomioistuin katsoi, ettei AETMD ollut saanut hallinnollisessa menettelyssä sellaisia tietoja, joiden perusteella se olisi voinut tehokkaasti ilmoittaa kantansa.

Seuraukset

Euroopan unionin toiminnasta tehdyn sopimuksen 266 artiklan mukaan unionin toimielinten on toteutettava yleisen tuomioistuimen tuomioiden täytäntöön panemiseksi tarvittavat toimenpiteet. On vahvistettu, että asioissa, joiden menettelyssä on useita hallinnollisia vaiheita, yhden vaiheen kumoaminen ei johda koko menettelyn kumoamiseen. Polkumyyntitutkimus on tällainen monivaiheinen menettely.

Tuomioistuimen oikeuskäytännön mukaan silloin, kun ryhdytään tällaisiin kumoamistuomion mukaisiin ja sen täytäntöönpanon edellyttämiin toimenpiteisiin, menettely kumotun säädöksen korvaamiseksi voidaan aloittaa uudelleen ajankohdasta, jolloin lainvastaisuus ilmeni (2).

Komissio voi tuomiota täytäntöön pannessaan korjata ne menettelyn näkökohdat, jotka johtivat kumoamiseen, mutta jättää ennalleen sen ne osat, joihin tuomio ei vaikuta (3).

Käsillä olevan asetuksen kumoaminen johtui siitä, että puolustautumisoikeuksia ei noudatettu yhdessä käsillä olevan asetuksen taustalla olevassa hallinnollisen menettelyn vaiheessa; toisin sanoen AETMD:lle ei annettu tiettyjä tietoja RK:n rakenneuudistuksen vaikutuksista, millä olisi voinut olla vaikutusta sekä olosuhteiden muutosten pysyvän luonteen arvioimiseen että polkumyyntimarginaalin laskemiseen.

Tutkimus olisi sen vuoksi aloitettava uudelleen, jotta voidaan tutkia mahdollista epäasianmukaista kustannusten jakamista RK:n ja AgriFreshin kesken, jonka AETMD on hallinnollisen menettelyn aikana ottanut esille yhtenä mahdollisena syynä tuotantokustannusten alenemiseen RK:n toiminnan rationalisoimisen ohella.

Käsillä olevassa asetuksessa esitetyt päätelmät, joita ei ole riitautettu, jotka on riitautettu mutta joiden riitauttaminen hylättiin yleisen tuomioistuimen ja tuomioistuimen antamissa tuomioissa tai joita tuomioistuimissa ei ole tarkasteltu ja jotka eivät tämän vuoksi ole johtaneet käsillä olevan asetuksen kumoamiseen, ovat edelleen voimassa.

Menettelyn aloittaminen uudelleen

Edellä mainitun seurauksena komissio on päättänyt aloittaa uudelleen tietyn Thaimaasta peräisin olevan jyvinä tuotavan valmistetun tai säilötyn sokerimaissin tuontia koskevan polkumyyntitutkimuksen, joka johti asetuksen (EU) N:o 307/2014 hyväksymiseen, siltä osin kuin se koskee RK:ta ja siitä ajankohdasta, jolloin lainvastaisuus ilmeni.

Uudelleen aloittaminen rajoittuu vain yleisen tuomioistuimen ja tuomioistuimen tuomioiden täytäntöönpanoon. Uudelleen aloittaminen ei vaikuta muihin tutkimuksiin. Lopullisen polkumyyntitullin käyttöön ottamisesta tietyn Thaimaasta peräisin olevan jyvinä tuotavan valmistetun tai säilötyn sokerimaissin tuonnissa asetuksen (EY) N:o 1225/2009 (4) 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen 2 päivänä syyskuuta 2013 annettua neuvoston täytäntöönpanoasetusta (EU) N:o 875/2013 ja kaikkia tämän voimassa olevien toimenpiteiden päättymistä koskevan tarkastelun (5) seurauksena annettavia mainittua asetusta korvaavia asetuksia sovelletaan sen vuoksi edelleen RK:n osalta.

Asianomaisille osapuolille ilmoitetaan tästä uudelleen aloittamisesta julkaisemalla tämä ilmoitus Euroopan unionin virallisessa lehdessä.

Kirjalliset huomautukset

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeen RK:lle ja AgriFreshille sekä niihin etuyhteydessä oleville yrityksille. Niiden on palautettava täytetty kyselylomake 37 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin mainita.

Asianomaisia osapuolia ja erityisesti RK:ta ja AgriFreshiä ja niihin etuyhteydessä olevia yrityksiä sekä AETMD:tä pyydetään esittämään näkökantansa, toimittamaan tietoja ja esittämään asiaa tukevaa näyttöä tutkimuksen uudelleen aloittamiseen liittyvistä seikoista. Nämä tiedot ja asiaa tukeva näyttö on toimitettava komissiolle 20 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin mainita.

Mahdollisuus tulla tutkimusta suorittavien komission yksiköiden kuulemaksi

Kaikki asianomaiset osapuolet voivat pyytää tulla tutkimusta suorittavien komission yksiköiden kuulemiksi. Kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Tutkimuksen uudelleen aloittamiseen liittyviä kysymyksiä koskevat kuulemispyynnöt on esitettävä 15 päivän kuluessa tämän ilmoituksen julkaisemisesta Euroopan unionin virallisessa lehdessä. Myöhemmät kuulemispyynnöt on esitettävä määräajoissa, jotka komissio vahvistaa osapuolten kanssa käymässään yhteydenpidossa.

Kirjallisia huomautuksia ja kirjeenvaihtoa koskevat ohjeet

Komissiolle kaupan suojatoimiin liittyvien tutkimusten yhteydessä toimitettuihin tietoihin ei sovelleta tekijänoikeutta. Jos kyse on tiedoista, joihin kolmannella osapuolella on tekijänoikeuksia, asianomaisten osapuolten on ennen tietojen toimittamista komissiolle pyydettävä tekijänoikeuksien haltijalta nimenomainen lupa, jonka perusteella komissio voi a) käyttää tietoja tässä kaupan suojatoimiin liittyvässä menettelyssä ja b) toimittaa tietoja tämän tutkimuksen asianomaisille osapuolille sellaisessa muodossa, että nämä voivat käyttää puolustautumisoikeuksiaan.

Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä ilmoituksessa pyydetyt tiedot, täytetyt kyselylomakkeet ja kirjeenvaihto, on varustettava merkinnällä ”Limited” (6). Tämän tutkimuksen kuluessa tietoja toimittavia osapuolia kehotetaan perustelemaan luottamuksellista käsittelyä koskevat pyyntönsä.

Asianomaisten osapuolten, jotka toimittavat luottamuksellisia tietoja, on toimitettava niistä asetuksen (EU) 2016/1036 (7), jäljempänä ’perusasetus’, 19 artiklan 2 kohdan mukaisesti ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltavaksi). Näiden yhteenvetojen on oltava riittävän yksityiskohtaiset, jotta luottamuksellisen tiedon sisällöstä olisi saatavissa riittävä käsitys. Jos luottamuksellisia tietoja toimittava osapuoli ei pysty osoittamaan hyvää syytä luottamuksellista käsittelyä koskevalle pyynnölleen tai ei liitä tietoihin ei-luottamuksellista yhteenvetoa, jonka muoto ja laatu vastaavat vaatimuksia, komissio voi jättää kyseiset tiedot huomiotta, paitsi jos asianmukaisten lähteiden perusteella voidaan vakuuttavasti osoittaa, että tiedot ovat oikeita.

Asianomaisten osapuolten on esitettävä kaikki huomautuksensa ja pyyntönsä TRON.tdi-tietokannan kautta (https://webgate.ec.europa.eu/tron/TDI), skannatut valtakirjat ja todistukset mukaan luettuina, lukuun ottamatta laajoja vastauksia, jotka on toimitettava cd-rom-levyllä tai dvd-levyllä henkilökohtaisesti tai kirjattuna kirjeenä. Käyttämällä TRON.tdi-tietokantaa tai sähköpostia asianomaiset osapuolet ilmaisevat hyväksyvänsä sähköisiin lähetyksiin sovellettavat säännöt, jotka on julkaistu asiakirjassa ”CORRESPONDENCE WITH THE EUROPEAN COMMISSION IN TRADE DEFENCE CASES” kauppapolitiikan pääosaston verkkosivustolla osoitteessa http://trade.ec.europa.eu/doclib/docs/2011/june/tradoc_148003.pdf. Asianomaisten osapuolten on ilmoitettava nimensä, osoitteensa, puhelinnumeronsa ja voimassa oleva sähköpostiosoitteensa sekä varmistettava, että ilmoitettu sähköpostiosoite on yrityksen virallinen toimiva sähköpostiosoite, jota seurataan päivittäin. Kun yhteystiedot on toimitettu, komissio on yhteydessä asianomaisiin osapuoliin ainoastaan TRON.tdi-tietokannan tai sähköpostin kautta, jolleivät ne nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen lähettämistä kirjattuna kirjeenä. Lisäsäännöt ja -tiedot komission kanssa käytävästä kirjeenvaihdosta, mukaan lukien TRON.tdi-tietokannan tai sähköpostin kautta toimitettavia tietoja koskevat periaatteet, ovat saatavilla edellä mainituista asianomaisten osapuolten kanssa käytävää viestintää koskevista ohjeista.

Komission yhteystiedot:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi Sähköpostiosoitteet: TRADE-R567-SWEETCORN-INTERIM@ec.europa.eu

Yhteistyöstä kieltäytyminen

Jos asianomainen osapuoli kieltäytyy antamasta tarvittavia tietoja tai ei toimita niitä määräajassa tai jos se huomattavasti vaikeuttaa tutkimusta, päätelmät, jotka voivat olla myönteisiä tai kielteisiä, voidaan perusasetuksen 18 artiklan mukaisesti tehdä käytettävissä olevien tietojen perusteella.

Jos todetaan, että jokin asianomainen osapuoli on toimittanut vääriä tai harhaanjohtavia tietoja, nämä tiedot voidaan jättää huomiotta ja niiden sijasta voidaan käyttää käytettävissä olevia tietoja.

Jos asianomainen osapuoli ei toimi yhteistyössä tai toimii vain osittain yhteistyössä ja tästä johtuen päätelmät tehdään käytettävissä olevien tietojen perusteella perusasetuksen 18 artiklan mukaisesti, lopputulos voi olla kyseisen osapuolen kannalta epäedullisempi kuin siinä tapauksessa, että se olisi toiminut yhteistyössä.

Jos vastaamisessa ei käytetä tietokonetta, tätä ei pidetä yhteistyöstä kieltäytymisenä sillä edellytyksellä, että asianomainen osapuoli osoittaa, että vastauksen esittäminen vaaditussa muodossa aiheuttaisi kohtuutonta ylimääräistä vaivannäköä tai kohtuuttomia lisäkustannuksia. Asianomaisen osapuolen tulisi ottaa välittömästi yhteyttä komissioon.

Kuulemismenettelystä vastaava neuvonantaja

Asianomaiset osapuolet voivat kauppaan liittyvissä menettelyissä ottaa yhteyttä kuulemisesta vastaavaan neuvonantajaan. Neuvonantaja tarkastelee pyyntöjä tutustua asiakirjoihin, asiakirjojen luottamuksellisuutta koskevia kiistoja, määräaikojen pidentämispyyntöjä ja mahdollisia muita pyyntöjä, jotka koskevat asianomaisten osapuolten ja kolmansien osapuolten puolustautumisoikeuksia menettelyn aikana.

Neuvonantaja voi järjestää asianomaisen osapuolen (asianomaisten osapuolten) ja komission yksiköiden välisen kuulemisen ja toimia sovittelijana sen varmistamiseksi, että asianomaisten osapuolten puolustautumisoikeus toteutuu täysimääräisesti. Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Neuvonantaja tutkii pyyntöjen perustelut. Tällaisia kuulemisia olisi järjestettävä vain, jos asioita ei ole ratkaistu komission yksiköiden kanssa aikanaan.

Kaikki pyynnöt on toimitettava hyvissä ajoin ja viipymättä, jotta menettelyjen hallittu eteneminen ei vaarannu. Tätä varten asianomaisten osapuolten olisi otettava yhteyttä neuvonantajaan mahdollisimman varhain yhteydenoton perusteena olevan tapahtuman jälkeen. Jos kuulemista koskevat pyynnöt esitetään annettujen määräaikojen ulkopuolella, neuvonantaja tutkii syyt myöhässä oleviin pyyntöihin, esiin tuotujen asioiden luonteen sekä kyseisten asioiden vaikutuksen puolustautumisoikeuksiin ottaen asianmukaisesti huomioon hyvän hallinnon toteutumisen ja tutkimuksen saattamisen päätökseen oikea-aikaisesti.

Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolta, joka on osoitteessa http://ec.europa.eu/trade/trade-policy-and-you/contacts/hearing-officer/.

Henkilötietojen käsittely

Tässä tutkimuksessa kerättyjä henkilötietoja käsitellään Euroopan parlamentin ja neuvoston asetuksen (EU) 2018/1725 (8) mukaisesti.

Tietosuojailmoitus, jossa annetaan tietoa henkilötietojen käsittelystä komission toteuttamissa kaupan suojatoimenpiteissä, on saatavilla kauppapolitiikan pääosaston verkkosivustolla: http://trade.ec.europa.eu/doclib/html/157639.htm.

Tiedottaminen tulliviranomaisille

Uudelleen aloittamista koskevan tutkimuksen päätökseen saattamiseen asti sovelletaan 28. maaliskuuta 2019 lähtien täytäntöönpanoasetuksella (EU) N:o 875/2013 käyttöön otettua polkumyyntitullia (eli 12,8 prosentin tullia) tai muulla edellä mainittua asetusta korvaavalla asetuksella käyttöön otettua polkumyyntitullia (9) tuotaessa Thaimaasta peräisin olevaa jyvinä tuotavaa etikan tai etikkahapon avulla valmistettua tai säilöttyä jäädyttämätöntä sokerimaissia (Zea mays var. saccharata), joka luokitellaan tällä hetkellä CN-koodiin ex 2001 90 30 (Taric-koodi 2001903010), ja Thaimaasta peräisin olevaa jyvinä tuotavaa valmistettua tai säilöttyä jäädyttämätöntä sokerimaissia (Zea mays var. saccharata), joka on valmistettu tai säilötty muulla tavalla kuin etikan tai etikkahapon avulla ja joka ei kuulu nimikkeeseen 2006 vaan luokitellaan tällä hetkellä CN-koodiin ex 2005 80 00 (Taric-koodi 2005800010), ja joita tuottaa Kwai International Food Industry Co. Ltd (Taric-lisäkoodi A791).

Tutkimuksen uudelleen aloittamisen seurauksena vahvistettavat tullien tasot saattavat poiketa kansallisten tulliviranomaisten 28. maaliskuuta 2014 alkaen kantamista tulleista. Komissio voi päättää velvoittaa tulliviranomaiset kantamaan uudelleen aloittamista koskevan tutkimuksen seurauksena määrättävän polkumyyntitullin tuotaessa Thaimaasta peräisin olevaa jyvinä tuotavaa etikan tai etikkahapon avulla valmistettua tai säilöttyä jäädyttämätöntä sokerimaissia (Zea mays var. saccharata), joka luokitellaan tällä hetkellä CN-koodiin ex 2001 90 30 (Taric-koodi 2001903010), ja Thaimaasta peräisin olevaa jyvinä tuotavaa valmistettua tai säilöttyä jäädyttämätöntä sokerimaissia (Zea mays var. saccharata), joka on valmistettu tai säilötty muulla tavalla kuin etikan tai etikkahapon avulla ja joka ei kuulu nimikkeeseen 2006 vaan luokitellaan tällä hetkellä CN-koodiin ex 2005 80 00 (Taric-koodi 2005800010), ja joita tuottaa Kwai International Food Industry Co. Ltd (Taric-lisäkoodi A791).

Tietojen ilmoittaminen

Asianomaiselle vientiä harjoittavalle tuottajalle ja unionin tuotannonalalle ilmoitetaan niistä olennaisista tosiseikoista ja huomioista, joiden perusteella komissio aikoo panna tuomion täytäntöön, ja niille annetaan mahdollisuus esittää huomautuksia.

(1) EUVL L 91, 27.3.2014, s. 1.

(2) Unionin tuomioistuimen tuomiot 3.10.2000, Industrie des poudres sphériques v. neuvosto, C-458/98 P, EU:C:2000:531, 80–85 kohta, sekä 28.1.2016, CM Eurologistik, C-283/14 ja C-284/14, EU:C:2016:57, 48–55 kohta.

(3) Unionin tuomioistuimen tuomio 14.6.2016, Komissio v. McBride, asia C-361/14 P, EU:C:2016:434, 56 kohta; ks. myös polkumyynnin alalla unionin tuomioistuimen tuomio 3.10.2000, Industrie des poudres sphériques v. neuvosto, asia C-458/98 P, EU:C:2000:531, 84 kohta.

(4) EUVL L 244, 13.9.2013, s. 1.

(5) Ilmoitus tietyn Thaimaan kuningaskunnasta peräisin olevan jyvinä tuotavan valmistetun tai säilötyn sokerimaissin tuontiin sovellettavien polkumyynnin vastaisten toimenpiteiden voimassaolon päättymistä koskevan tarkastelun vireillepanosta (EUVL C 322, 12.9.2018, s. 4).

(6) ”Limited”-merkinnällä varustettu asiakirja on polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetussa Euroopan parlamentin ja neuvoston asetuksessa (EU) 2016/1036 (EUVL L 176, 30.6.2016, s. 21) ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellinen asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

(7) Euroopan parlamentin ja neuvoston asetus (EU) 2016/1036, annettu 8 päivänä kesäkuuta 2016, polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta (EUVL L 176, 30.6.2016, s. 21).

(8) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).

(9) Ilmoitus tietyn Thaimaan kuningaskunnasta peräisin olevan jyvinä tuotavan valmistetun tai säilötyn sokerimaissin tuontiin sovellettavien polkumyynnin vastaisten toimenpiteiden voimassaolon päättymistä koskevan tarkastelun vireillepanosta (EUVL C 322, 12.9.2018, s. 4).